Rozsudok Všeobecného súdu z 27. septembra 2023 – Sociedad General de Aguas de Barcelona/Komisia
(vec T-253/15)1
(„Štátna pomoc – Schéma štátnej pomoci poskytovanej Španielskom – Odpočítanie dane z príjmov právnických osôb, ktoré dovoľuje podnikom, daňovým rezidentom v Španielsku, odpísať finančný goodwill vzniknutý nepriamym nadobudnutím podielov v zahraničných podnikoch prostredníctvom priameho nadobudnutia podielov v zahraničných holdingových spoločnostiach – Rozhodnutie vyhlasujúce schému štátnej pomoci za protiprávnu a nezlučiteľnú so spoločným trhom a nariaďujúce vrátenie vyplatenej pomoci – Rozhodnutie 2011/5/ES – Rozhodnutie 2011/282/EÚ – Rozsah pôsobnosti – Zrušenie aktu – Právna istota – Legitímna dôvera“)
Jazyk konania: španielčina
Účastníci konania
Žalobkyňa: Sociedad General de Aguas de Barcelona, SA (Barcelona, Španielsko) (v zastúpení: A. del Castillo Bonet, advokát)
Žalovaná: Európska komisia (v zastúpení: B. Stromsky a P. Němečková, splnomocnení zástupcovia, za právnej pomoci M. Segura Catalán, advokátka)
Predmet veci
Svojimi žalobami opierajúcimi sa o článok 263 ZFEÚ sa žalobkyňa domáha zrušenia rozhodnutia Komisie (EÚ) 2015/314 z 15. októbra 2014 o štátnej pomoci SA.35550 (13/C) (ex 13/NN) (ex 12/CP) poskytovanej Španielskom – Schéma daňových odpisov finančného goodwillu v prípade nadobudnutia podielu v zahraničnom podniku (Ú. v. EÚ L 56, 2015, s. 38)
Výrok rozsudku
Rozhodnutie Komisie (EÚ) 2015/314 z 15. októbra 2014 o štátnej pomoci SA.35550 (13/C) (ex 13/NN) (ex 12/CP) poskytovanej Španielskom – Schéma daňových odpisov finančného goodwillu v prípade nadobudnutia podielu v zahraničnom podniku sa zrušuje.
Európska komisia je povinná nahradiť trovy konania.
____________
1 Ú. v. EÚ C 245, 27.7.2015.